Rosa Lund (EL), 2013-04-09:
Derfor vil jeg gerne starte med at sige, at vi i Enhedslisten bakker op om alle Valgretskommissionens anbefalinger, og vi vil meget gerne være med til et videre arbejde med, hvordan vi kan implementere og diskutere dem.
Som det er blevet fremhævet flere gange i debatten, og som det også er blevet fremhævet flere gange i betænkningen fra Valgretskommissionen, er det vigtigt at sætte demokrati på dagsordenen, for selv om demokrati er det, vores samfund bygger på, er det også noget, som skal udvikles, understøttes og vindes i hver generation – tror jeg formuleringen er i betænkningen.
Det er en formulering, som jeg er meget enig i.
Jeg tror, det er rigtigt, at selv om vi i Danmark bygger på demokratiet – og det skal vi være stolte af, det har også flere nævnt – er demokratiet noget, som vi skal vinde i hver generation, og derfor skal vi ikke holde op med at diskutere det.
I Enhedslisten arbejder vi altid for at udvide demokratiet, fordi demokrati er mere end et valg hvert fjerde år; demokrati er mere end at gå ned og stemme.
Derfor er det vigtigt, at vi diskuterer demokrati i alle aspekter af livet, og også, at vi diskuterer, at demokrati handler om mere end at gå ned og sætte sit kryds ved en politiker eller et parti.
Demokrati handler også om ens hverdag, demokrati handler om den boligforening, man bor i, om ens arbejdsplads og om ens skole.
Så demokrati handler om mange ting.
Hvis vi nu skal sætte særligt fokus på de unge, som det jo har handlet meget om i dag, er det helt rigtigt, at valgdeltagelsen blandt unge er faldende.
Det er jo pudsigt, når vi samtidig ser en stigning i interessen for demokrati og interessen for politik blandt unge.
Interessen er i hvert fald større, end den var i 1990'erne.
Jeg tror, det her betyder, at vi som politikere er nødt til at gøre op med fortællingen om, at de unge i dag er dovne, forkælede og ligeglade.
De interesserer sig for politik.
Hvad er så grunden til, at de ikke deltager i det formelle demokrati?
Det tror jeg der er mange grunde til at de ikke gør.
Jeg tror, at en af grundene kunne være, at vi herinde på Christiansborg og andre steder i det politiske system taler om de unge, som om de er forkælede eller dovne eller ligeglade.
Jeg tror, at første skridt må være, at vi herindefra holder op med det, ligesom første skridt også må være, at vi lytter til de unge.
Jeg tror, der er mange unge, som ikke føler sig hørt af det danske Folketing og af regeringen, og det synes jeg vi skal blive bedre til.
Demokrati er også learning by doing, og derfor er det fuldstændig afgørende, at uddannelsessystemet ruster kommende generationer til at være demokratiske borgere.
Og der mener jeg, at vi har en særlig udfordring på erhvervsuddannelserne, hvor eleverne ikke er på skolen særlig meget – lige bortset fra de 10.000, som mangler en læreplads – men er ude i praktik.
Der er en særlig udfordring der.
Jeg vil gerne lige gribe fat i en formulering fra regeringsgrundlaget, hvor der står, at alle elever skal opleve, at de har indflydelse i skolen.
Jeg synes, det er afgørende, at vi giver eleverne indflydelse i skolen.
For mig at se er der en forskel på, at eleverne oplever, at de har en indflydelse, og på, at de har en indflydelse.
Det synes jeg er fuldstændig afgørende.
Derfor kunne vi godt tænke os i Enhedslisten, at man gik skridtet videre end bare at oprette elevråd på landets uddannelsesinstitutioner, ved at man sådan set også sikrede, at der var elever med i bestyrelserne ude på de enkelte skoler.
Så ville man tage det alvorligt og reelt give unge mennesker ansvar for deres egen hverdag, og det tror jeg kunne få dem til at deltage i det formelle demokrati.
Til sidst vil jeg bare sige, at vi i Enhedslisten også bakker op om valgret for 16-årige, og jeg er meget enig med fru Lisbeth Bech Poulsen fra Socialistisk Folkeparti i, at det er synd, at man ikke har været modig nok til at tage den anbefaling med.
Så vidt jeg kender Enhedslistens politik, går vi ikke ind for et solarieforbud.
Hr. Hans Kristian Skibby fra Dansk Folkeparti skal være meget velkommen til at tage sagen op med vores sundhedsordfører, fru Stine Brix, som nu engang er den i Enhedslisten, der ved mest om vores holdninger til solarier.
Jeg vil stadig holde fast i, at der er meget stor forskel på at give nogen indflydelse på deres egen hverdag og på, hvornår man kan købe cigaretter, købe alkohol, køre bil, og hvad der ellers blev nævnt.
Jeg vil gerne understrege endnu en gang, at hvis vi sætter valgretsalderen ned, tror jeg, det vil betyde højere deltagelse, og det vil også betyde, at ansvaret automatisk følger med de unge, altså at de tager det på sig.